****

**זריחה**

**תסריט לוקיישן**

**גיל רבי**

**מגמת תסריטאות**

**בית הספר לקולנוע וטלוויזיה סם שפיגל**

**יולי 2020**

**חוץ. מאהל ביער. יום.**

שעת זריחה במחנה קיץ של הצופים. מאהל המורכב מטלאי יריעות ושלל מחצלות בצבעים שונים, מצוי באמצע המחנה. על המחצלות, שקי שינה בצבעים שונים ובתוכם ישנות ילדות שונות, לחלקן מבצבץ הראש וחלקן שקועות בתוך שק השינה. שניר (14) אבי (14) וגידי (14) מתהלכים בטור בין שקי השינה בזה הסדר, יחפים, מדברים בלחש אחד עם השני. הם עוברים בין הילדות ומחפשים מישהו מסוים

**שניר**

נו איפה הקוקסינל הזה

**אבי**

מתחבא בין חברות שלו

שומרות עליו

שניר ואבי ממשיכים בחיפושים. גידי משתרך מאחוריהם.

**שניר**

גידי איך יצא לך אח כזה קוקסינל

**גידי** (משחק אותה גבר)

וואלה אין לי מושג

**אבי**

נראה לי אמא שלו הזדיינה עם שניים באותו לילה

שניר עוצר מחויך, מסתובב לגידי

**שניר**

חרמנית אתי הא?

אבי מחזיק לשניר את הכתפיים מאחורה, עושה עם הגוף כאילו הוא במיטה עם מישהי

**אבי**

אוי כן כן אתי כן

שניר שוב מסתובב מחויך, אך עושה לאבי ״שקט״ עם היד. גידי מאחוריהם, מנסה לצחוק בשביל להיות עם החבר׳ה, אך ניכר שלא נוח לו. לפתע שניר נעצר, מתכופף לכיוון שק שינה שחור אחד, ומזיז בעדינות את החלק העליון בשביל לראות את הפרצוף. הוא מצא את טל (14), אחיו התאום של גידי. הוא מסיט את כיסוי שק השינה שעל פניו וחושף את הלחי שלו. טל ישן עמוק. שניר מסמן לאבי ולגידי לבוא. הם רוכנים שלושתם סביב טל. גידי מסתכל על טל, הוא בולע רוק.

**שניר** (מסתכל עליו ואומר בלחש)

איזה הומו תאמין לי

שניר מסמן לאבי להביא משהו עם היד. אבי מוציא מכיסו טוש שחור עבה. שניר לוקח את הטוש, פותח אותו ומתקרב לפניו של טל. הוא מתקרב לצייר ואבי עוצר אותו. אבי מצביע על גידי בחיוך. שניר מרוצה מההצעה, הוא מושיט לגידי את הטוש

**שניר** (בתנועות שפתיים ולחישה, לגידי)

יאללה

**גידי** (מופתע)

אני?

**שניר** (מזרז אותו)

נו

**גידי** (מנסה להתחמק)

אה... אנלא יודע לצייר

**שניר**

מה הבעיה לצייר זין?

שניר עושה תנועה פשוטה עם האצבע של איך הציור נראה

**גידי (מופתע)**

מה זין

**שניר**

כמו שהוא אוהב

גידי מסתכל על פניו העדינות של טל בהיסוס.

**גידי (מהסס)**

אמרת סתם משהו

**שניר**

מה נצייר פרחים ולבבות? נהיית קוקסינל גם?

גידי משתתק.

**שניר (לאבי)**

סתכל שאף אחת לא קמה (מצביע על השקי שינה מסביב)

שניר מושיט לגידי את הטוש שוב. שניהם רוכנים מעל טל. גידי פותח את הטוש ומסתכל על פניו של אחיו הישן. הוא מסתכל על שניר, שניר מזרז אותו במבטו. הוא מתקרב לאט לאט ומצייר בפחד עיגול על הלחי שלו.

**שניר (לאבי)**

יותר גדול

גידי מוסיף במהירות עוד עיגול יותר גדול, ומשלים את הציור. טל זז קצת מתוך שינה, שם רגע יד על הלחי בתנועה של להעיף יתוש. גידי קופא במקומו, מבוהל. טל חוזר לישון, גידי נושם לרווחה. הוא סוגר את הטוש, מסתכל על שניר.

**שניר**

תוסיף שערות

**גידי** (מפוחד)

מה

**שניר** (מדגים עם הידיים)

 שערות

גידי בפחד פותח שוב את הטוש ומוסיף לציור בעדינות. הוא מסיים. אבי מסתובב לכיוונם, רואה את הציור וצוחק לעצמו צחוק עצור. שניר מרוצה, נותן לגידי צ׳פחה חזקה על הגב שעושה קול

**שניר**

זה גבר!

גידי מועד עם הברך והיד לכיוון שק השינה של טל. הוא נוגע בכתף שלו. טל מתעורר באיטיות משנתו, עוד לא מבין מה קורה סביבו. שניר ואבי מביטים עליו, מרוצים, גידי מבוהל.

**שניר** (לטל)

בוקר טוב חתיך

טל רואה את שניר, אבי וגידי מולו, לא מבין מה קורה. הוא מסתכל ימינה ורואה את הטוש הפתוח. הוא מעביר לעצמו את היד חזק על הלחי, מסתכל עליה, ורואה שהיא קצת שחורה. שניר וטל מצחקקים, גידי מבוהל. טל מסתכל על גידי במבט פגוע, עוד חצי מתוך שינה. מנסה לנגב את הלחי

**טל** (לגידי)

מה הם ציירו?

גידי לא מגיב. שניר ואבי צופים במתח במתרחש.

**טל** (אסרטיבי יותר)

מה הם ציירו??

**אבי** (לטל)

יש לך אח פיקאסו, לא צריך אותנו

טל המום מהתשובה. הוא מסתכל על גידי, גידי מסית את מבטו הצידה.

**טל**

איזה אפס

**שניר**

גידי איך הוא מדבר אליך?!

גידי לא מגיב.

**אבי** (לטל)

למה אתה ישן עם הבנות?

**טל** (צועק)

כי בא לי, פסדר??

אחת הבנות שישנה ליד טל מתנועעת בשק השינה, כמעט מתעוררת

**אבי**

ששש

**שניר** (מתעצבן)

תביא תביא אותו

שניר מסמן לאבי להרים את טל. הם תופסים אותו בתוך שק השינה, מרימים אותו ומתחילים ללכת. טל מנסה להתנגד בתור שק השינה

**טל** (בעודו נאבק)

די!

שניר ואבי ממשיכים בהליכתם. גידי מתבונן בנעשה מבוהל, והולך אחריהם. הם מגיעים מספר מטרים מגבולות המחנה, באזור שקט יותר ללא ילדים מסביב. שניר ואבי עוזבים את שק השינה, טל נשאר מכונס בתוכו, מפחד

**טל**

מה אתם רוצים??

**שניר**

שתפסיק להיות קוקסינל

**טל** (מרים את הקול)

לא רוצה!

**אבי**

אל תצעק

**שניר**

אתה עושה פאדיחות לאחיך

טל מסתכל על גידי במבט פגוע, גידי מסתכל במבט נסער ומבוהל על כל המתרחש.

**שניר** (לגידי)

ספר לו מה יש לו על הפרצוף

טל נזכר שיש לו ציור על הפרצוף, מלקק שתי אצבעות ומתחיל לשפשף את הלחי

**שניר**

נו! ספר לו!

טל ממשיך לשפשף את הלחי. גידי לא מעז להגיד, משפיל את מבטו.

**אבי** (מתחיל לצחוק בקול, לשניר)

קלוט אחי הוא משפשף זין!

שניר ואבי צוחקים. טל עוצר רגע, בעודו עם היד על הלחי מסתכל על גידי פגוע. גידי לא מסתכל עליו בחזרה. טל מנסה לצאת משק השינה.

**שניר**

הפ הפ הפ

שניר עולה בעמידה מעל שק השינה של טל בעוד הוא מנסה לצאת. אבי מופתע. גידי מסתכל על הנעשה ממרחק, נסער. שניר מחזיק את ראשו של טל מאחורה ומתקרב אליו עם המפשעה שלו.

**שניר**

רוצה למצוץ זין אמיתי?

גידי הולך במהירות לכיוון שניר ודוחף אותו

**גידי**

טוב די!

שניר נעצר, מופתע. אבי מופתע גם הוא. שקט.

**גידי**

עזוב אותו

**שניר** (מצחקק בזלזול)

ווהו אחי

טל מסתכל על ההתרחשות, מופתע גם הוא.

**שניר**

אנחנו עושים את זה בשבילך

**גידי**

פסדר הבנו

**שניר**

הוא חייב להפסיק להיות כוסית

מוציא אותך רע

**גידי**

שיהיה כוסית

**שניר**

אם הוא כוסית גם אתה יוצא כוסית

**גידי** (עצבני)

אז אני כוסית סבבה?

שקט. כולם מופתעים מתגובתו של גידי.

**שניר**

פשש לא הומו אחד - שני הומואים

גנטי

גידי וטל מסתכלים על שניר, לא מגיבים

**שניר**

מתערב שאבא שלכם גם היה הומו

גידי הולך לכיוון שניר ודוחף אותו חזק פעם נוספת. הם מתחילים ללכת מכות על האדמה. אבי רץ לכיוונם ומנסה לעצור את גידי. טל יוצא במהירות משק השינה ומנסה להפריד. שניר חזק יותר מגידי, הוא רוכן מעליו ומרביץ לו בפנים. הם ממשיכים. אבי מצליח לתפוס אותו ולהרחיק אותו. גידי שוכב על האדמה, דם יורד מהמצח שלו. שניר נסער.

**שניר**

שני מגעילים

קוקסינלים מסריחים

**אבי** (אוחז בשניר)

טוב חאלס!

שניר דוחף בחוזקה את אחיזתו של אבי ומשתחרר ממנה. הוא מסתכל על כולם נסער, ומתחיל ללכת במהירות חזרה לכיוון המחנה.

אבי מסתכל על גידי השוכב על האדמה ועל טל העומד לידו. הוא מוציא מהכיס של הדגמ״ח שלו בקבוק מים קטן מקומט חצי מלא ומניח אותו על האדמה, מספר מטרים מגידי וטל. הוא שוב מסתכל בעיניו של טל, משתהה לרגע, ומסתובב. הוא מתרחק.

גידי לאט לאט מתרומם בקושי לישיבה ומנער מעצמו אבק. הוא מנגב עם ידו טיפות דם ואבק שעל פניו. טל קם, לוקח את הבקבוק, חוזר לשבת ליד גידי ומושיט לו אותו

**טל**

קח

**גידי**

אני פסדר

**טל**

שתה נו

גידי לוקח את הבקבוק ושותה שלוק מים ממנו

**טל**

בוא לחמ״ל, נשטוף את זה

**גידי**

אני מצטער.

**טל**

עזוב

**גידי**

זה לא מגיע לך

**טל** (נרגז)

אמרתי עזוב

טל מסתכל בעיניו של גידי. גידי מסתכל עליו חזרה. טל מסית את מבטו לצד השני. שקט. הם יושבים כמה רגעים, שומעים את רחש העצים ברוח הקלה. גידי מסתכל שוב לכיוון טל שמתסכל על הרצפה. הוא מושיט לו את הבקבוק

**גידי**

קח שטוף את ה... זה

טל לוקח מידיו של גידי את הבקבוק, שופך מעט על האצבעות שלו ומשפשף את הלחי. גידי מסתכל עליו ורואה שהציור נשאר כמעט אותו דבר.

**גידי**

יותר חזק

טל שופך שוב מעט מים על היד ומשפשף את הלחי חזק יותר ובמהירות. הוא מוריד את היד ומסתכל במבט שואל.

**גידי**

תביא

גידי מסמן לטל להביא לו את הבקבוק. טל נותן לו את הבקבוק, גידי מוריד את חולצתו המאובקת, תופס פינה שלה ושופך עליה מים. הוא מתחיל לשפשף את פניו של טל בחוזקה

**טל** (בכאב קל)

אח

**גידי**

סורי

גידי משפשף עוד קצת ומסיים. לחיו של טל אדומה והציור כמעט ירד לגמרי.

**גידי**

סבבה

טל מסתכל על גידי ורואה שפניו עוד מלאות באבק ובדם יבש מרוח

**טל**

תביא שניה

טל לוקח את החולצה מידו, שופך עליה עוד מעט מים ומצמיד בעדינות ללחיו של גידי. גידי מגיב בכאב, טל ממשיך בעדינות לנגב לו את הדם היבש.

**טל** (בציניות)

נינג׳ה ישראל

גידי מגחך בייאוש קל

**גידי**

שתוק

טל מחייך גם. הוא מסיים לנגב את פניו ומושיט לו חזרה את החולצה.

במרחק שומעים ברמקולים את פתיחתו של השיר ״בוקר טוב עולם״ איתו מתעורר המחנה. ברגע פניהם נופלות. גידי מבואס, לוקח החולצה, מקפל אותה, שם על האדמה, ונשכב עליה עם ראשו. טל מסתכל מרחוק על המחנה מתחיל להתעורר ואז מסתכל על גידי השוכב על האדמה. הוא נשכב ליד גידי. גידי מפנה לו עם הראש מקום על החולצה, והוא מצטרף עליה.

שניהם שוכבים ומסתכלים על השמיים.